## Pravilnik o mjerama za sprječavanje unošenja i širenja kestenove ose šiškarice Dryocosmus kuriphilus Yasumatsu

### NN 124/2008 (27.10.2008.), Pravilnik o mjerama za sprječavanje unošenja i širenja kestenove ose šiškarice Dryocosmus kuriphilus Yasumatsu

# MINISTARSTVO POLJOPRIVREDE, RIBARSTVA I RURALNOG RAZVOJA

**3552**

Na temelju članka 14. stavka 2. i 4., članka 16. stavka 5. i 7., članka 50. i
članka 84. stavka 3. Zakona o biljnom zdravstvu (»Narodne novine«, br. 75/05),
ministar poljoprivrede, ribarstva i ruralnog razvoja donosi

## PRAVILNIK

### O MJERAMA ZA SPRJEČAVANJE UNOŠENJA I ŠIRENJA KESTENOVE OSE ŠIŠKARICE – Dryocosmus kuriphilus Yasumatsu1

I. OPĆE ODREDBE
*Sadržaj Pravilnika*

Članak 1.

Ovim se Pravilnikom propisuju mjere za sprječavanje unošenja i širenja kestenove
ose šiškarice – Dryocosmus kuriphilus Yasumatsu (u daljnjem tekstu: kestenova
osa šiškarica), posebni fitosanitarni zahtjevi koji moraju biti ispunjeni pri
unošenju i premještanju biljaka domaćina te način provođenja posebnog nadzora i
izvješćivanja o prisutnosti kestenove ose šiškarice.

*Biljke domaćini*

Članak 2.

Biljke domaćini jesu bilje i biljni dijelovi namijenjeni sadnji, isključujući
plodove i sjeme, sljedećih vrsta: Castanea crenata Sieb. et Zucc. (japanski
kesten), Castanea dentata Marsh. (američki kesten), Castanea mollissima Blume
(kineski kesten), Castanea sativa × crenata (križanac pitomog i japanskog
kestena) i Castanea sativa Mill. (pitomi kesten).

*Zabrana unošenja i širenja*

Članak 3.

Zabranjeno je unošenje u Republiku Hrvatsku kestenove ose šiškarice i njezino
širenje na teritoriju Republike Hrvatske.

II. UNOŠENJE I PREMJEŠTANJE BILJAKA DOMAĆINA

*Zahtjevi pri unošenju*

Članak 4.

Biljke domaćine podrijetlom iz trećih zemalja dopušteno je unositi u Republiku
Hrvatsku samo:
a) ako su ispunjeni zahtjevi iz točke 1. Priloga I., koji je tiskan uz ovaj
Pravilnik i njegov je sastavni dio, i
b) ako je službenim pregledom na prisutnost kestenove ose šiškarice, obavljenim
u skladu sa Zakonom o biljnom zdravstvu2 (u daljnjem tekstu: Zakon) i Pravilnikom
o mjerama za sprječavanje unošenja i širenja organizama štetnih za bilje, biljne
proizvode i druge nadzirane predmete i mjerama suzbijanja tih organizama3
(»Narodne novine« br. 74/06), utvrđeno da biljke domaćini nisu zaražene tim
štetnim organizmom.

*Zahtjevi pri premještanju*

Članak 5.

(1) Ne dovodeći u pitanje odredbe navedene u dijelu II. Priloga II., koji je
tiskan uz ovaj Pravilnik i njegov je sastavni dio, te Popisa IV., dijela A,
odjeljka II., točke 7. i Popisa V., dijela A, odjeljka I., točke 2.1. Pravilnika
iz članka 4. podstavka b) ovoga Pravilnika, biljke domaćine, bilo da su
podrijetlom iz Republike Hrvatske ili su unesene u Republiku Hrvatsku u skladu
sa člankom 4. ovoga Pravilnika, dopušteno je premještati s mjesta proizvodnje
ili prodajnih mjesta samo:
– ako ih prati biljna putovnica pripremljena i izdana u skladu s odredbama
Pravilnika o Fitosanitarnom upisniku i biljnim putovnicama4 (»Narodne novine«, br.
54/07) i
– ako su biljke domaćini tijekom cijelog svog životnog ciklusa ili od trenutka
njihova unošenja u Republiku Hrvatsku uzgajane na mjestima proizvodnje u
nezaraženom području koje je odredio ministar poljoprivrede, ribarstva i
ruralnog razvoja (u daljnjem tekstu: ministar) u skladu s odgovarajućim
Međunarodnim normama za fitosanitarne mjere.
(2) Ne dovodeći u pitanje odredbe navedene u dijelu II. Priloga II. ovoga
Pravilnika, biljke domaćine, bilo da su podrijetlom iz Zajednice ili su unesene
u Zajednicu u skladu sa člankom 4. ovoga Pravilnika, dopušteno je premještati s
mjesta proizvodnje ili prodajnih mjesta samo ako su ispunjeni zahtjevi iz točke
2. Priloga I. ovoga Pravilnika.
(3) Posjednici bilja koji uzgajaju biljke domaćine i dalje ih premještaju radi
distribucije ili prodaje, obvezni su voditi evidenciju o primateljima tih
biljaka domaćina, koja mora sadržavati podatke o:
– količini biljaka domaćina koje su uzgojene, unesene i prodane,
– primateljima biljaka domaćina (ime i prezime fizičke osobe ili naziv pravne
osobe te adresa) i datumu preuzimanja biljaka domaćina.

*Slanje podataka*

Članak 6.

Posjednici biljaka domaćina iz članka 5. stavka 3. ovoga Pravilnika obvezni su
nadležnoj upravi u pisanom obliku poslati do 30. travnja tekuće godine podatke
iz evidencije o primateljima biljaka domaćina za razdoblje od 1. travnja
prethodne godine do 31. ožujka tekuće godine.

*Posebni nadzor*

Članak 7.

(1) Radi utvrđivanja prisutnosti kestenove ose šiškarice provodi se posebni
nadzor u skladu s godišnjim programom donesenim na temelju Zakona.
(2) Nadležna uprava izvješćuje druge države članice Europske unije i Europsku
komisiju o rezultatima posebnog nadzora iz stavka 1. ovoga članka svake godine
do 31. prosinca.

*Sumnja na zarazu*

Članak 8.

(1) Kad posjednici bilja uoče simptome koji upućuju na zarazu kestenovom osom
šiškaricom, obvezni su o tome odmah izvijestiti nadležnog fitosanitarnog ili
šumarskog inspektora (u daljnjem tekstu: nadležni inspektor).
(2) U slučaju sumnje na zarazu kestenovom osom šiškaricom, nadležni inspektor
uzima uzorak i šalje ga na laboratorijsku analizu u Zavod za zaštitu bilja u
poljoprivredi i šumarstvu Republike Hrvatske.

III. FITOSANITARNE MJERE

*Demarkirano područje*

Članak 9.

(1) Kad se potvrdi zaraza kestenovom osom šiškaricom, ministar određuje
demarkirano područje u skladu s točkom 1., dijela I. Priloga II. ovoga
Pravilnika.
(2) U demarkiranom području nadležni će inspektor narediti mjere navedene u
dijelu II. Priloga II. ovoga Pravilnika.

*Druge mjere*

Članak 10.

(1) Radi zaštite od unošenja kestenove ose šiškarice u Republiku Hrvatsku i
njezina širenja, ministar može propisati i druge mjere u skladu s ovim
Pravilnikom.
(2) O mjerama iz stavka 1. ovoga članka nadležna uprava izvješćuje Europsku
komisiju.

IV. PRIJELAZNE I ZAVRŠNE ODREDBE

*Stupanje na snagu i primjena*

Članak 11.

(1) Ovaj Pravilnik stupa na snagu osmog dana od dana objave u »Narodnim
novinama«.
(2) Odredbe članka 7. stavka 2., članka 10. stavka 2. i Priloga II., dijela I.,
točke 5. ovoga Pravilnika stupaju na snagu danom pristupa Republike Hrvatske
Europskoj uniji.
(3) Iznimno od stavka 1. ovoga članka, odredba članka 5. stavka 1. podstavka 1.
ovoga Pravilnika, koja se odnosi na zahtjeve vezane uz biljne putovnice,
primjenjuje se nakon uvođenja biljnih putovnica.
(4) Danom pristupa Republike Hrvatske Europskoj uniji prestaju važiti odredbe
članka 5. stavka 1., a stupaju na snagu odredbe članka 5. stavka 2. ovoga
Pravilnika.

Klasa: 011-02/08-01/27
Urbroj: 525-2-08-1
Zagreb, 20. listopada 2008.

Ministar poljoprivrede,
ribarstva i ruralnog razvoja
**mr. sc. Božidar Pankretić**, v. r.

**PRILOG I.**

**1. Zahtjevi pri unošenju**

Ne dovodeći u pitanje odredbe iz Popisa III., dijela A, točke 2. i Popisa IV.,
dijela A odjeljka I. točaka 11.1., 11.2., 33., 36.1., 39. i 40. Pravilnika3 iz
članka 4. podstavka b) ovoga Pravilnika, pošiljku biljaka domaćina koja se unosi
u Republiku Hrvatsku mora pratiti fitosanitarni certifikat u skladu sa Zakonom2
i Pravilnikom iz članka 4. podstavka b) ovoga Pravilnika, a u rubrici »Dopunska
izjava« mora biti navedeno:
a) da su biljke domaćini tijekom cijelog svog životnog ciklusa uzgajane na
mjestima proizvodnje u zemljama za koje nije poznato da se u njima pojavljuje
kestenova osa šiškarica, ili
b) da su biljke domaćini tijekom cijelog svog životnog ciklusa uzgajane na
mjestima proizvodnje u nezaraženom području koje je uspostavila nacionalna
služba nadležna za zdravstvenu zaštitu bilja zemlje podrijetla u skladu s
odgovarajućim Međunarodnim normama za fitosanitarne mjere i da je u rubrici
»Mjesto podrijetla« upisan naziv nezaraženog područja.

**2. Zahtjevi pri premještanju**

Ne dovodeći u pitanje odredbe dijela II. Priloga II. ovoga Pravilnika te Popisa
IV., dijela A, odjeljka II., točke 7. i Popisa V., dijela A, odjeljka I., točke
2.1. Pravilnika iz članka 4. podstavka b) ovoga Pravilnika, biljke domaćine,
bilo da su podrijetlom iz Zajednice ili su unesene u Zajednicu u skladu sa
člankom 4. ovoga Pravilnika, dopušteno je premještati s mjesta proizvodnje ili
prodajnih mjesta samo ako ih prati biljna putovnica pripremljena i izdana u
skladu s odredbama Pravilnika o fitosanitarnom upisniku i biljnim putovnicama4
i:
a) ako su biljke domaćini tijekom cijelog svog životnog ciklusa ili od trenutka
njihova unošenja uzgajane na navedenim mjestima proizvodnje u državama članicama
za koje nije poznato da se u njima pojavljuje kestenova osa šiškarica, ili
b) ako su biljke domaćini tijekom cijelog svog životnog ciklusa ili od trenutka
njihova unošenja uzgajane na mjestima proizvodnje u nezaraženom području koje je
odredila nacionalna služba nadležna za zdravstvenu zaštitu bilja druge države
članice, u skladu s odgovarajućim Međunarodnim normama za fitosanitarne mjere.

**PRILOG II.**

**I. dio:
Uspostava demarkiranog područja**

1. Demarkirano područje iz članka 9. ovoga Pravilnika sastoji se od:
a) zaraženog područja u kojem je potvrđena prisutnost kestenove ose šiškarice i
koje uključuje sve biljke domaćine koje pokazuju simptome zaraze uzrokovane
kestenovom osom šiškaricom i, kad je to potrebno, sve biljke domaćini koje su u
vrijeme sadnje pripadale istoj partiji,
b) žarišta zaraze koje se nalazi oko zaraženog područja, širokog najmanje 5 km,
i
c) sigurnosnog područja koje se nalazi oko žarišta zaraze, širokog najmanje 10
km.
U slučaju kada se više sigurnosnih područja preklapa ili su zemljopisno blizu,
odredit će se šire demarkirano područje koji uključuje postojeća demarkirana
područja i područja između njih.
2. Točno razgraničavanje dijelova demarkiranoga područja iz točke 1. ovoga
dijela temelji se na važećim znanstvenim načelima, biologiji kestenove ose
šiškarice, stupnju zaraze, godišnjem dobu i specifičnoj rasprostranjenosti
biljaka domaćina.
3. Ako se potvrdi prisutnost kestenove ose šiškarice izvan zaraženog područja,
granice demarkiranog područja izmijenit će se u skladu s novonastalom
situacijom.
4. Ako se provedbom posebnog nadzora iz članka 7. ovoga Pravilnika u
demarkiranom području tijekom tri godine ne pronađe kestenova osa šiškarica, to
će se područje ukinuti i neće se više provoditi mjere iz dijela II. ovoga
Priloga.
5. Nadležna će uprava odmah izvijestiti Europsku komisiju o područjima iz stavka
1. ovoga dijela tako da će dostaviti odgovarajuće kartirane podatke i opis mjera
poduzetih radi iskorjenjivanja ili ograničavanja širenja kestenove ose
šiškarice.

**II. dio:
Mjere u demarkiranim područjima**

Sukladno članku 9. ovoga Pravilnika, nadležni će inspektor u demarkiranom
području narediti:
1. zabranu premještanja biljaka domaćina iz demarkiranog područja i unutar njega
i
a) u rasadnicima:
– uništenje biljaka domaćina koje pokazuju simptome zaraze spaljivanjem, a kada
je to potrebno, svih biljaka domaćina koje su u vrijeme sadnje pripadale istoj
partiji;
b) u plantažnim nasadima:
– uništenje stabala sa simptomima spaljivanjem, ili ako je zaraženo više od 30%
biljaka, uništenje cijelog nasada;
c) u šumskim sastojinama, parkovima, okućnicama i drugim površinama, rezanje i
spaljivanje grana sa simptomima zaraze;
2. praćenje zdravstvenog stanja u razdoblju od sredine svibnja do kraja srpnja u
razmacima od najviše dva tjedna;
3. odrediti i druge mjere prema preporukama struke.

\_\_\_\_\_\_
1 Pravilnikom se preuzimaju
odredbe Odluke Komisije 2006/464/EZ od 27. lipnja 2006. o privremenim hitnim
fitosanitarnim mjerama za sprječavanje unošenja kestenove ose šiškarice
Dryocosmus kuriphilus Yasumatsu u Zajednicu i njegova širenja u Zajednici
2 Zakonom se preuzimaju odredbe Direktive Vijeća 2000/29/EZ od 8.
svibnja 2000. o mjerama zaštite od unošenja u Zajednicu organizama štetnih za
bilje ili biljne proizvode i njihova širenja unutar Zajednice
3 Pravilnikom se preuzimaju odredbe Direktive Vijeća 2000/29/EZ od 8.
svibnja 2000. o mjerama zaštite od unošenja u Zajednicu organizama štetnih za
bilje ili biljne proizvode i njihova širenja unutar Zajednice
4 Pravilnikom se preuzimaju odredbe Direktive Vijeća 92/105/EEZ od 3.
prosinca 1992. kojom se utvrđuje stupanj standardizacije za biljne putovnice
koje se koriste za premještanje određenog bilja, biljnih proizvoda i drugih
nadziranih predmeta unutar Zajednice, i kojom se utvrđuju podrobni postupci za
izdavanje takvih biljnih putovnica i detaljnih procedura za njihovu zamjenu

Pravilnik, NN 124/2008-3552
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)